Ministrul Educației, Ecaterina Andronescu, este singurul oficial de la București care a venit la Sibiu în ultima săptămână care a acceptat să discute cu mai mulți protestatari sibieni. Dialogul a avut loc în fața sediului PSD Sibiu, la scurt timp de la finalizarea unei conferințe de presă, în care Andronescu a vorbit despre noua viziune asupra educației românești. În ultima săptămână în Sibiu au venit patru miniștri, toți transmițând inclusiv mesaje electorale în contextul alegerilor europarlamentare.

După conferința pe care a susținut-o la sediul PSD, Ecaterina Andronescu a fost invitată de unul dintre protestatari „la un dialog asumat cu cetățenii”, după care i-a acordat două întrebări: „Ce părere aveți că în România anului 2019 sunt copii care mor înecați în rahat?” și „Cât de responsabilă sau vinovată vă simțiți dvs. de starea învățământului românesc și de copiii care mor înecați în rahat?”.

„Eu vin aici la dvs. după 2 zile de dialog cu miniștrii Educației din Uniunea Europeană și din acest dialog am înțeles că aproape toți se confruntă cu aceleași lucruri cu care ne confruntăm și noi”, a răspuns Andronescu, ceea ce a generat mai departe o adevărată polemică între cele două părți. Ministrul Educației a mai adăugat că „în România, școlile, din punct de vedere al patrimoniului, nu sunt în responsabilitatea Ministerului Educației. Sunt în responsabilitatea autorităților locale”. „Ha-ha-ha” s-a auzit printre oameni.

Lângă Andronescu au asistat președintele PSD Sibiu, Bogdan Trif, și senatorul Nicolae Avram, care au intervenit și ei cu replici: „Rahatul e al vostru, nu-i al nostru", a spus Avram, iar Trif a ținut să spună că „sunt copii împușcați, domnule, tocmai în țări civilizate, că tot vorbeați de tragedii".

Urmăriți dialogul mai jos:

Citiți aici despre ce este vorba:

http://www.turnulsfatului.ro/2019/04/16/un-copil-a-murit-in-latrina-gradinitei-ministrul-educatiei-da-bani-pentru-lichidarea-problemei/?fbclid=IwAR18TRWgzhi4GPbn8gsV3scrxOLiXaER_Q_SGEAH1fztXH20E3Ql3M0ndeU